text: Atter brand i hårdt ramt skole
  18 april 2017 kl. 06.31
  Petersmindeskolen i Vejle er tirsdag morgen blevet evakueret, da der er brand i bibliotektet. Alle børn og voksne er ude af skolen i god behold.
  Petersmindeskolen i Vejle er tirsdag morgen blevet evakueret, da der opstod brand i skolens bibliotek. Branden blev anmeldt kort før klokken 8.
  Børn og voksne kom hurtigt ud af skolen i god behold og blev samlet på skolens boldbane. 
  Politiet oplyste klokken 9 tirsdag, at branden var slukket. Skolens bibliotek er stækt beskadiget af røg og varme. Brandvæsenet måtte lave hul i taget over biblioteket for at kunne kom til at slukke ilden.
  I februar udbrændte Petersmindehallen, der husede flere af skolens faglokaler ved en meget voldsom brand. Denne brand opstod natten til mandag den 13. februar i begyndelsen af skolernes vinterferie, mens tirsdagens brand kommer netop som skolernes påskeferie er overstået. 
  Også tilbage i 2013 hærgede en brand skolen på Uhrhøj i Vejle. Dengang var det skolens teatersal, der blev raseret af flammerne. Branden dengang fandt sted, få dage inden at skolen skulle afholde dimissionsfest for skolens afgangselever.
  
  Sydøstjyllands Politi starter nu en efterforskning af hvad branden på Petersmindeskolen i Vejle skyldes. #politidk
  
  